**Informatīvais ziņojums**

**„Par Latvijas viedokli Latvijas – Igaunijas**

**Starpvaldību komisijas pārrobežu sadarbības veicināšanai 2018.gada sēdē”**

**1. Situācijas raksturojums**

Pamatojoties uz Ministru kabineta 2017.gada 10.janvāra sēdes protokola Nr.2 24§ 4.punktu, Vides aizsardzības un reģionālās attīstības ministrija (turpmāk – VARAM), nodrošinot Latvijas Republikas un Igaunijas Republikas Starpvaldību komisijas pārrobežu sadarbības veicināšanai (turpmāk – Latvijas – Igaunijas SVK vai SVK) darba koordināciju Latvijā, informē, ka ir panākta vienošanās ar Igaunijas pusi par Latvijas – Igaunijas SVK sēdes organizēšanu 2018.gada 10.oktobrī. Pēdējā Latvijas – Igaunijas SVK sēde notika 2017.gada 10.martā Smiltenē, Latvijā, kuras laikā tika pausts Latvijas puses viedoklis saskaņā ar Ministru kabinetā 2017.gada 10.janvārī ar protokollēmumu Nr.2 24§ (turpmāk – protokollēmums) apstiprināto informatīvo ziņojumu „Par Latvijas viedokli Latvijas-Igaunijas Starpvaldību komisijas pārrobežu sadarbības veicināšanai 2017.gada sēdē".

Ievērojot rotācijas principu, Latvijas – Igaunijas SVK nākamā sēde tiks organizēta Igaunijā, un to vadīs Igaunijas valsts pārvaldes ministrs. Latvijas – Igaunijas SVK 2018.gada sēdes koordinēšana tiks nodrošināta VARAM budžetā piešķirto līdzekļu ietvaros.

Saskaņā ar Latvijas – Igaunijas SVK nolikumu, tās izveidošanas **mērķis** **ir vienoties par kopīgiem pasākumiem un aktivitātēm**, kas palīdz nodrošināt brīvu darbaspēka, preču, pakalpojumu un kapitāla kustību Latvijas un Igaunijas pārrobežu reģionos, **grozot vai papildinot attiecīgos tiesību aktus un/vai noslēdzot vienošanos starp valstīm.**

Lai nodrošinātu efektīvāku SVK formāta izmantošanu abu valstu aktuālo jautājumu, kas atbilst SVK kompetencei, risināšanai, VARAM sadarbībā ar atbildīgajām institūcijām ir sagatavojusi informatīvo ziņojumu „Par Latvijas viedokli Latvijas – Igaunijas Starpvaldību komisijas pārrobežu sadarbības veicināšanai 2018.gada sēdē” (turpmāk – Informatīvais ziņojums). Tā sagatavošanai VARAM 2018.gada februārī aicināja nozaru ministrijas un citas iesaistītās institūcijas atbilstoši to kompetencei izvērtēt un sniegt savu viedokli par 2017.gada Latvijas – Igaunijas SVK sēdē iekļautajiem jautājumiem, nepieciešamības gadījumā precizēt jautājuma būtību, norādīt tā risināšanas statusu, izvērtēt lietderību šī jautājuma izskatīšanai Latvijas – Igaunijas SVK formātā, sniegt priekšlikumu tā tālākai risināšanai vai arī sniegt detalizētu pamatojumu jautājuma turpmākai neiekļaušanai Latvijas – Igaunijas SVK darba kārtībā, un veikt detalizētu analīzi jaunu aktuālo jautājumu izvirzīšanai. Kā arī saskaņā ar 2017.gadā SVK sēdē pieņemto lēmumu, gatavojoties nākamajai SVK sēdei, VARAM izstrādāja un nosūtīja attiecināmajiem plānošanas reģioniem veidlapu pārrobežu šķēršļa aprakstam, ar kuru aicināja informēt par reģionālajā līmenī identificētajiem pārrobežu šķēršļiem vai problēmjautājumiem, kuru risināšanai būtu nepieciešama starpvaldību līmeņa iesaiste.

Pamatojoties uz Latvijas puses iesniegto informāciju, kā arī 2018.gada 30.augustā saņemto Igaunijas puses pozīciju par nākamas SVK sēdes jautājumiem, VARAM informē par izdarītajiem secinājumiem un sniedz priekšlikumu Latvijas pozīcijai par tālāko rīcību šo jautājumu virzībā.

**2. Priekšlikumi Latvijas – Igaunijas SVK 2017.gada sēdes protokolā iekļauto jautājumu risināšanai un Latvijas un Igaunijas pušu jaunie ierosinājumi Latvijas – Igaunijas SVK darba kārtībai 2018.gadā**

2017.gadā tika nolemts turpināt darbu un saglabāt turpmākajā SVK darba kārtībā šādus jautājumus:

* Nodokļu jautājumi pierobežas reģionos;
* Veselības aprūpes pakalpojumi pierobežas reģionos;
* Pārrobežu dzelzceļa savienojuma attīstība.

Papildus abu valstu SVK koordinējošās institūcijas apkopoja nozaru ministriju, iesaistīto institūciju un pierobežas pašvaldību viedokļus. Tā rezultātā no jauna SVK darba kārtībai 2018.gadam tiek virzīti četri jautājumi no Latvijas puses un divi jautājumi no Igaunijas puses.

Latvijas puses izvirzītie jautājumi:

* Prioritāri rekonstruējamo pierobežas ceļa posmu noteikšana un saskaņošana;
* Par prāmja savienojumu starp Sāremā salu un Kurzemi;
* Vienota ģeodēziskā pamatojuma izveide dzelzceļa līnijas RailBaltic izbūvei;
* Savstarpējo pārrobežu glābšanas operāciju procedūru un plānu saskaņošana.

Igaunijas puses izvirzītie jautājumi:

* Kopējas iepakojumu depozīta sistēmas izveide;
* Valgas slimnīcas sniegto pakalpojumu izmantošanu pārrobežā.

Informatīvajā ziņojumā visi minētie jautājumu apraksti tiek sagrupēti pa jomām.

**2.1. Nodokļu jautājumi pierobežas reģionos**

Jautājuma būtība: 2017.gadā SVK sēdē tika nolemts noturēt abu pušu ekspertu konsultācijas, lai izvērtētu iespējas veikt grozījumus Latvijas Republikas valdības un Igaunijas Republikas valdības konvencijā par nodokļu dubultās uzlikšanas un nodokļu nemaksāšanas novēršanu attiecībā uz ienākuma nodokļiem (turpmāk - Nodokļu konvencija), lai nodrošinātu iespēju vienas valsts rezidentiem piemērot otrajā valstī gūtajiem ienākumiem neapliekamo minimumu katru mēnesi.

2017.gada 28.maijā no Igaunijas puses tika saņemts priekšlikums iespējamajiem Nodokļu konvencijas grozījumiem. Tomēr, ņemot vērā, ka 2017.gada otrajā pusgadā Igaunija bija Eiropas Padomes prezidējošā valsts un praktiski visi tās Finanšu ministrijas attiecīgās jomas speciālisti bija iesaistīti šajā procesā, sarunas par grozījumiem Nodokļu konvencijā netika noturētas.

|  |  |
| --- | --- |
| **Par nozari atbildīgās Latvijas institūcijas viedoklis vai priekšlikums** | **Igaunijas puses viedoklis vai priekšlikums** |
| Finanšu ministrijas viedoklis: Sarunas par minētajiem grozījumiem Nodokļu konvencijā bija paredzēts noturēt 2018.gadā. Tomēr ar 2018.gada 1.janvāri Latvijā ir uzsākta diferencētā neapliekamā minimuma piemērošana, saskaņā ar kuru, lai noteiktu galīgi maksājamo iedzīvotāju ienākuma nodokļa summu, ir nepieciešams iesniegt gada ienākumu deklarāciju. Ir zināms, ka līdzīga sistēma ir ieviesta arī Igaunijā. Līdz ar to ir nepieciešams izvērtēt, vai ar piedāvātajām izmaiņām Nodokļu konvencijā jaunajā situācijā ir iespējams atbilstošs risinājums. Tā kā jautājums ir tehniska rakstura, Finanšu ministrija ierosina jautājuma risināšanu turpināt tehniskā līmenī divpusēju konsultāciju starp abu pušu kompetentajām iestādēm ceļā, un šo jautājumu vairs nerisināt SVK ietvarā.  | Jautājums par nodokļu piemērošanu pierobežas reģionos paliek aktuāls un tam būtu jāpaliek SVK darba kārtībā līdz ir noturētas abu valstu nozares speciālistu diskusijas un panākts progress tā risināšanā, par kuru ir jāziņo SVK. Ierosinājums:Uzsākt tehniska līmeņa diskusijas par grozījumiem Nodokļu konvencijā, izvērtējot to nepieciešamību un iespējamo saturu.  |

**Latvijas priekšlikums jautājuma virzībai:**

 Informēt SVK par ekspertu darbu, veikto analīzi un secinājumiem. Jautājumu par nodokļu uzlikšanu pierobežas reģionos  turpmāk neiekļaut SVK darba kārtībā, jo tas risināms tehniskā līmenī un SVK formāts nav tam piemērots. Jautājuma tālāka risināšana veicama nepieciešamības gadījumā noturot abu pušu kompetento iestāžu konsultācijas.

**2.2.Veselības aprūpes pakalpojumi pierobežas reģionos**

Ir iekļauti divi jautājumi:

1. medicīnas pakalpojumu nodrošināšana Valkas un pierobežas reģiona iedzīvotājiem Valgas slimnīcā (izriet no iepriekšējās SVK sēdes, kā arī satur sevī Igaunijas puses ierosināto jautājumu par Valgas slimnīcas sniegto pakalpojumu izmantošanu pierobežā);
2. sadarbība neatliekamās palīdzības sniegšanā ārkārtas situācijās (izriet no iepriekšējās SVK sēdes).

**2.2.1. Medicīnas pakalpojumu nodrošināšana Valkas un pierobežas reģiona iedzīvotājiem Valgas slimnīcā**

Jautājuma būtība: Risinot jautājumu par medicīnas pakalpojumu izmantošanu Valkas (kā arī citiem pierobežas reģiona) iedzīvotājiem Valgas slimnīcā, iepriekšējā SVK vienojās atstāt darba kārtībā jautājumu par iespējamajiem grozījumiem “*Latvijas Republikas Veselības ministrijas, Igaunijas Republikas Sociālo lietu ministrijas un Igaunijas Republikas Iekšlietu ministrijas vienošanās par savstarpējo palīdzību neatliekamās medicīniskās palīdzības sniegšanā pierobežas teritorijā”* (turpmāk – *Vienošanās**par savstarpējo palīdzību neatliekamās medicīniskās palīdzības sniegšanā pierobežas teritorijā)*,lai varētu noslēgt nepieciešamos līgumus starp Latvijas Neatliekamās palīdzības dienestu un Valgas slimnīcu un starp Latvijas Nacionālo veselības dienestu un Valgas slimnīcu.

Valgas slimnīca Valkas iedzīvotājiem teritoriāli atrodas daudz tuvāk nekā tuvākā slimnīca Latvijā (Valmieras slimnīca atrodas 50 km attālumā no Valkas). Šobrīd Latvija tiešā veidā nekompensē citā valstī saņemtos medicīnas pakalpojumus, turklāt veselības aprūpes izmaksu segšanas sistēmas Igaunijā un Latvijā ir ļoti atšķirīgas.

2017.gadā SVK sēdē tika nolemts uzsākt Latvijas un Igaunijas par veselības aprūpes nozari atbildīgo institūciju darbu pie divu līgumu sagatavošanas:

* līguma starp Latvijas Neatliekamās palīdzības dienestu un Valgas slimnīcu, lai Latvijas Neatliekamās medicīniskās palīdzības dienesta brigādēm būtu iespēja nepieciešamības gadījumā pacientus no Latvijas pierobežas apdzīvotajām teritorijām Valkas novadā nogādāt Valgas slimnīcā;
* līguma starp Latvijas Nacionālo veselības dienestu un Valgas slimnīcu, lai Latvijas Nacionālais veselības dienests varētu samaksāt Valgas slimnīcai augstākminētajos gadījumos.

Tika konstatēts, ka Latvijas Neatliekamās palīdzības dienestam un Latvijas Nacionālajam veselības dienestam nav deleģējuma slēgt līgumus ar citu valstu slimnīcām, tāpēc, lai piešķirtu šādas tiesības, puses izskatīja iespēju grozīt *Vienošanos par savstarpējo palīdzību neatliekamās medicīniskās palīdzības sniegšanā pierobežas teritorijā*.

|  |  |
| --- | --- |
| **Par nozari atbildīgās Latvijas institūcijas viedoklis vai priekšlikums** | **Igaunijas puses viedoklis vai priekšlikums** |
| Veselības ministrijas viedoklis: Izanalizējot iespējas, puses ir konceptuāli vienojušās, ka grozījumi *Vienošanās par savstarpējo palīdzību neatliekamās medicīniskās palīdzības sniegšanā pierobežas teritorijā* nav nepieciešami. Veselības ministrija atrada citu risinājumu un nolēma iekļaut Latvijas normatīvajos aktos normu, kas atļautu Neatliekamās palīdzības dienestam un Nacionālajam veselības dienestam slēgt līgumus par pakalpojumu saņemšanu citu valstu slimnīcās. Šāda norma tika iekļauta 2018.gada 28.augustā pieņemtajos Ministru kabineta noteikumos Nr.555 “Veselības aprūpes pakalpojumu organizēšanas un samaksas kārtība” (5.2.4. punkts), kas dod iespēju Latvijas Nacionālajam veselības dienestam un Latvijas Neatliekamās palīdzības dienestam slēgt vienošanos ar Valgas slimnīcu gan par neatliekamās palīdzības sniegšanu, gan par plānveida medicīnas pakalpojumu sniegšanu.Latvijas Pašvaldību savienība (Valkas novada pašvaldības viedoklis): iekļaut SVK sēdes darba kārtībā jautājumu par medicīnisko pakalpojumu pieejamību Valkā/Valgā. | Igaunijas puse atzinīgi vērtē Latvijas puses sadarbību un ciešo iesaisti risinājuma identificēšanā jautājumā par neatliekamās medicīniskās palīdzības nodrošināšanu pierobežu reģionā. Uzskata, ka ir jāturpina abu valstu speciālistu darbs pie minēta jautājuma sakārtošanas, sekojot līdzi jautājuma risināšanas gaitai līdz līgumi starp Latvijas Neatliekamās palīdzības dienestu un Valgas slimnīcu, kā arī starp Latvijas Nacionālo veselības dienestu un Valgas slimnīcu ir noslēgti, vienlaicīgi piedāvā atgriezties pie jautājuma par plānveida veselības aprūpes pakalpojumu nodrošināšanu pierobežas iedzīvotājiem Valgas slimnīcā.   |

**Latvijas priekšlikums jautājuma virzībai:**

Saglabāt jautājumu par medicīnas pakalpojumu nodrošināšanu Valkas un pierobežas iedzīvotājiem Valgas slimnīcā SVK darba kārtībā, turpinot tā uzraudzību SVK ietvaros.

**2.2.2. Sadarbība neatliekamās palīdzības sniegšanā ārkārtas situācijās**

Jautājuma būtība: 2017.gadā SVK sēdē tika nolemts turpināt darbu pie nepieciešamās divpusējās sadarbības neatliekamās palīdzības sniegšanā ārkārtas situācijās.

|  |  |
| --- | --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** | **Igaunijas puses viedoklis vai priekšlikums** |
| Veselības ministrijas viedoklis: 2018. gada 6. jūnijā Igaunijas puse nosūtīja Latvijas pusei līguma priekšlikumu par ar veselības aprūpi saistīto savstarpējo palīdzību un sadarbību katastrofu novēršanas, gatavības un reaģēšanas jomā. Latvijas eksperti izskatījuši priekšlikumu un tas tiek gatavots iesniegšanai Ministru kabinetā. Šāda līguma slēgšanas iespēju paredz 2017. gada 23. novembrī parakstītā *Latvijas Republikas valdības, Igaunijas Republikas valdības un Lietuvas Republikas valdības nolīguma par sadarbību katastrofu novēršanas, gatavības un reaģēšanas jomā* 7.panta 2.punkts. Ar minētā Nolīguma spēkā stāšanos spēku zaudē 2001.gada 4.jūnijā parakstītā *Latvijas Republikas valdības un Igaunijas Republikas valdības vienošanās par savstarpējo palīdzību katastrofu gadījumos* (2018.gada 22.martā pieņemtā likuma *Par Latvijas Republikas valdības, Igaunijas Republikas valdības un Lietuvas Republikas valdības nolīgumu par sadarbību katastrofu novēršanas, gatavības un reaģēšanas jomā* 5.pants).Veselības ministrija uzskata par nepieciešamu sakārtot šādu sadarbību gan procedurāli, gan institucionāli, tādēļ atbalsta jautājuma saglabāšanu SVK darba kārtībā. | Igaunijas puse uzsver jautājuma nozīmīgumu un izsaka gatavību turpināt darbu pie līguma par ar veselības aprūpi saistīto savstarpējo palīdzību un sadarbību katastrofu novēršanas, gatavības un reaģēšanas jomā. Ierosina noturēt abu pušu ekspertu konsultācijas |

**Latvijas priekšlikums jautājuma virzībai:**

Saglabāt SVK darba kārtībā jautājumu par sadarbību neatliekamās palīdzības sniegšanā ārkārtas situācijās.

**2.3. Pārrobežu sadarbība transporta attīstības jomā**

Ir iekļauti četri jautājumi:

1. Pārrobežu dzelzceļa savienojuma Rīga-Tartu attīstība (izriet no iepriekšējās SVK sēdes);
2. Prioritāri rekonstruējamo pierobežas ceļa posmu noteikšana un saskaņošana (jauns jautājums);
3. Par prāmja savienojumu starp Sāremā salu un Kurzemi (jauns jautājums);
4. Vienota ģeodēziskā pamatojuma izveide dzelzceļa līnijas RailBaltic izbūvei (jauns jautājums).

**2.3.1. Pārrobežu dzelzceļa savienojuma Rīga-Tartu attīstība**

Jautājuma būtība: 2017.gadā SVK sēdē puses vienojās par nepieciešamību turpināt sadarbību pārrobežu dzelzceļa savienojuma jautājumā abu valstu atbildīgo ministriju līmenī. Sēdē tika izskatīti jautājumi par vilcienu kustības sarakstu sinhronizēšanu dzelzceļa savienojumā starp Tartu un Rīgu, kā arī tika apsvērts priekšlikums par tiešās dzelzceļa līnijas Tartu-Rīga atjaunošanu.

Šobrīd starp Latvijas Republiku un Igaunijas Republiku tiek nodrošināta pasažieru vilcienu kustība maršrutā Rīga-Lugaži-Valga. Šajā maršrutā kursē 2 dīzeļvilcienu pāri katru dienu.

No 2018.gada 1.septembra tika atjaunots (neparedzēti tika nomainīts Igaunijas dzelzceļā robežās no 22.maija līdz 31.augustam) noteiktais no 2017.gada 10.decembra vilcienu kustības saraksts, atbilstoši kuram pārrobežu dzelzceļa līnijas Rīga – Tartu saraksti tika sinhronizēti abos virzienos:

* katru dienu Rīga – Tartu virzienā no vilciena Rīga (10.37) – Valga (13.55) 4 minūšu laikā ir iespējams pārsēsties vilcienā Valga (13.59) – Tartu (15.11);
* brīvdienās un svētku dienās Tartu – Rīga virzienā no vilciena Tartu (15.15) – Valga (16.27) 11 minūšu laikā ir iespējams pārsēsties vilcienā Valga (16.38) – Rīga (19.48);
* darba dienās Tartu – Rīgas virzienā no vilciena Tartu (10.15) – Valga (11.27) ir iespējams pārsēsties vilcienā Valga (14.38) – Rīga (17.38) (Valgā jāgaida 3 stundas 11 minūtes).

|  |  |
| --- | --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** | **Igaunijas puses viedoklis vai priekšlikums** |
| Satiksmes ministrijas viedoklis: Pārrobežu dzelzceļa līnijas Rīga – Tartu vilcienu kustības saraksts 2017./2018.gada vilcienu kustības grafikā, kas stājās spēkā 2017.gada 10.decembrī, ir sinhronizēts. Harmonizācijas darbs turpinās Attiecībā uz potenciālo jaunas dzelzceļa līnijas Tartu – Rīga atvēršanu nav saņemts jaudas pieprasījums no pārvadātājiem par jaunu līniju atvēršanu. Latvijas Pašvaldību savienība (Valkas novada pašvaldības viedoklis): iekļaut SVK sēdes darba kārtībā jautājumu par Rīga - Tartu dzelzceļa līnijas atvēršanu pasažieru pārvadājumiem. | Igaunijas puse ierosina turpināt sadarbību pierobežas vilcienu kustības sarakstu harmonizēšanai. Uzskata, ka ir nepieciešams pieprasīt Igaunijas dzelzceļa pasažieru pārvadājumu kompānijai “Elron” un Latvijas kompānijai “Pasažieru vilciens” identificēt kritisko pasažieru skaitu reģionālajās līnijās (dienā un mēnesī), lai varētu harmonizēt biļešu iegādes sistēmas abās kompānijās. Sniegt pārskatu par “Pasažieru vilciena” un Latvijas dzelzceļa savienojumiem un vilcienu parka modernizācijas plāniem attiecībā uz pārrobežu dzelzceļa līniju Rīga-Tartu. Ierosina noturēt abu pušu ekspertu konsultācijas. |

**Latvijas priekšlikums jautājuma virzībai:**

Iekļaut SVK darba kārtībā un turpināt izskatīt jautājumu par pārrobežu dzelzceļa savienojuma Tartu – Rīga attīstību.

**2.3.2. Prioritāri rekonstruējamo pierobežas ceļa posmu noteikšana un saskaņošana**

Jautājuma būtība: Latvijas un Igaunijas pierobežas kritiski sliktais ceļu infrastruktūras stāvoklis būtiski kavē teritorijas attīstību, apgrūtinot pasažieru un kravu pārvadājumus. Latvijas puses ierosinājums ir uzsākt dialogu starp abu valstu atbildīgajām institūcijām, piesaistot pierobežu pašvaldības un panākt vienošanās par pierobežas zonā prioritāri sakārtojamajiem ceļu posmiem, kas būtu ar augstāko pievienoto vērtību abu valstu pierobežas attīstībai, ņemot vērā, piemēram, darba spēka mobilitāti starp abām valstīm, abu valstu kravu plūsmas un sasaisti ar TEN-T infrastruktūru un ostām.

|  |  |
| --- | --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** | **Igaunijas puses viedoklis vai priekšlikums** |
| Vidzemes plānošanas reģiona un Rīgas plānošanas reģiona viedoklis:Abām valstīm būtu nepieciešams stratēģiski vienoties par pierobežas zonā prioritāri sakārtojamajiem ceļu posmiem, kas svarīgi šo teritoriju attīstībai – ekonomiskajai izaugsmei un iedzīvotāju piesaistei.Satiksmes ministrijas viedoklis: Nosakot prioritātes, galvenokārt tiek ņemti vērā pieejamie resursi, kā arī pierobežas autoceļu posmu noslodze (esošā satiksmes intensitāte), tādejādi rūpējoties, lai ieguldījumi dotu maksimālo labumu maksimāli lielākam autoceļu lietotāju skaitam. VAS „Latvijas Valsts ceļi” savas kompetences un pieejamo resursu ietvaros ir atvērti izskatīt priekšlikumus par kopēja ceļu tīkla attīstību, ja idejas iniciatori spēj nodrošināt aprēķinos balstītu pamatojumu šādas iniciatīvas potenciālajam sociālekonomiskajam ieguvumam. | Igaunijas puse atbalsta jautājuma iekļaušanu SVK darba kārtībā. Ierosina noturēt abu pušu ekspertu konsultācijas darba grupas formātā.  |

**Latvijas priekšlikums jautājuma virzībai:**

Iekļaut SVK darba kārtībā jautājumu par prioritāri rekonstruējamo pierobežas ceļa posmu noteikšanu un saskaņošanu starp valstīm.

**2.3.3. Par prāmja savienojumu starp Sāremā salu un Kurzemi**

Jautājuma būtība: Kurzemes ziemeļrietumu Baltijas jūras piekraste (Latvijā) un Sāremā sala (Igaunijā) ir novietotas fiziski tuvu, bet neesošs transporta savienojums padara sadarbību starp šīm divām teritorijām neiespējamu. Sāremā salā ir attīstīts tūrisma pakalpojumu sniegšanas piedāvājums, bet viesi no Latvijas rietumu daļas un Lietuvas var nokļūt Sāremā tikai ar lielu līkumu caur Virtsu pilsētu Igaunijas rietumu piekrastē. Gan Ziemeļkurzemes, gan Sāremā pašvaldība transporta savienojuma – prāmja satiksmes neesamības dēļ atrodas nosacītā izolētībā. Prāmja satiksmes atjaunošana sniegtu ieguvumus tūrisma pakalpojumu sniedzējiem abās valstīs, jo laikā no 2005. līdz 2008. gadam, kad šāds savienojums pastāvēja valstu starpā, to ik gadu vasaras sezonā lietoja līdz 17 500 pasažieru.

Lai arī kopējais labums vietējām ekonomikām būtu nozīmīgs, tomēr prāmja satiksmes nodrošināšanas izmaksas ir ievērojamas pret pārvadāto apjomu. Komersants, balstoties uz brīvā tirgus principiem ar mērķi gūt peļņu, varētu būt neieinteresēts atklāt transporta pakalpojumus maršrutā Ventspils – Sāremā sala.

|  |  |
| --- | --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** | **Igaunijas puses viedoklis vai priekšlikums** |
| Kurzemes plānošanas reģiona viedoklis:Ir nepieciešams finansiāla un organizatoriska rakstura atbalsts no valstu (Latvijas un Igaunijas) puses, lai veicinātu pārrobežu sadarbību galvenokārt tūrisma, kā arī uzņēmējdarbības jomā.Ir svarīgi nodrošināt privāto prāmju kompāniju piesaisti un starpvalstu atbalsta mehānisma izveidošanu pārvadājumu rentabilitātes nodrošināšanai. Ventspils pilsētas pašvaldības pārstāvji un Ventspils Brīvostas pārstāvji ir tikušies ar Sāremā pašvaldības pārstāvjiem un Mintu ostas pārvaldnieku, kā arī Sāremā pašvaldības piesaistītiem pētniekiem. Šobrīd Sāremā pašvaldības piesaistītie konsultanti pēta līnijas atjaunošanas iespējas un ir sazinājušies ar prāmju kompānijām.Satiksmes ministrijas viedoklis: Jūrlietu departamenta un VAS „Latvijas Jūras administrācija” kompetences ietvaros nav iebildumu iekļaut jautājumu izskatīšanai SVK sēdē. | Igaunijas puse atbalsta jautājuma iekļaušanu SVK darba kārtībā. Ierosina noturēt abu pušu ekspertu konsultācijas darba grupas formātā.  |

**Latvijas priekšlikums jautājuma virzībai:**

Iekļaut SVK darba kārtībā jautājumu par prāmja savienojumu starp Sāremā salu un Kurzemi, aicinot Sāremā pašvaldību un Kurzemes reģiona pārstāvjus ziņot par piesaistīto konsultantu veiktā pētījuma secinājumiem un aprēķiniem prāmja rentabilitātei.

**2.3.4. Vienota ģeodēziskā pamatojuma izveide dzelzceļa līnijas RailBaltic izbūvei**

Jautājuma būtība: Jautājumu par vienota ģeodēziskā pamatojuma izveidi dzelzceļa līnijas RailBaltic izbūvei ierosināja Aizsardzības ministrijas padotības iestāde “Latvijas Ģeotelpiskās informācijas aģentūra”, norādot, ka Latvijā un Igaunijā tiek lietotas dažādas ģeodēzisko koordinātu sistēmas, karšu projekcijas un iespējams atšķirīgi augstumu modeļi.

|  |  |
| --- | --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** | **Igaunijas puses viedoklis vai priekšlikums** |
| Aizsardzības ministrijas viedoklis:Projekta RailBaltic realizācijā Latvijas Ģeotelpiskās informācijas aģentūrai un Igaunijas zemes dienestam būtu jāvienojas par vienota ģeodēziskā pamatojuma izveidi.Uz valstu robežām, izmantojot atšķirīgas koordinātu un augstumu sistēmas, rodas dažādo augstumu radītais pakāpiens jeb lēciens un koordinātu novirzes un nesaderība. Veicot augstas precizitātes inženierģeodēziskos un būvniecības darbus, šādas novirzes nav pieņemamas. Tā kā RailBaltic trase šķērso visas trīs Baltijas valstis, vienotā ģeodēziskā pamatojuma izstrādē ir jāiesaista arī Lietuvas puse.Satiksmes ministrijas viedoklis: Pēc konsultēšanās ar triju Baltijas valstu kopuzņēmumu AS „RB Rail” Satiksmes ministrija atbalsta vienotā ģeodēziskā pamatojuma izveidi, kas sekmēs Rail Baltica projekta attīstību gan projektēšanas, gan būvniecības fāzē. | Igaunijas puse atbalsta jautājuma iekļaušanu SVK darba kārtībā. Ierosina noturēt abu pušu ekspertu konsultācijas darba grupas formātā.  |

**Latvijas priekšlikums jautājuma virzībai:**

Iekļaut SVK darba kārtībā jautājumu par vienota ģeodēziskā pamatojuma (vienota koordinātu sistēma un vienots augstuma modelis) izveidi dzelzceļa līnijas RailBaltic izbūvei.

**2.4. Savstarpējo pārrobežu glābšanas operāciju procedūru un plānu saskaņošana**

Jautājuma būtība: 2017.gadā parakstīts Latvijas Republikas valdības, Igaunijas Republikas valdības un Lietuvas Republikas valdības nolīgums par sadarbību katastrofu novēršanas, gatavības un reaģēšanas jomā. Minētā nolīguma 6.pantā noteikts, ka pārrobežu palīdzības sniegšanas atvieglošanai kopīgi jāveic attiecīgi pasākumi, piemēram, jāizstrādā savstarpējas pārrobežu glābšanas operāciju procedūras un plāni.

Ņemot vērā, ka nekontrolēta masveida cilvēku pārvietošanās no valsts uz valsti un valsts iekšienē var izraisīt sekas, kuru rezultātā tiktu pārsniegti pieejamie resursi un ierobežota iespēja nodrošināt sabiedrības pamatvajadzības, nepieciešams nodrošināt pasākumu kopumu reģionālajā līmenī, kas ietver resursu (ieskaitot nepieciešamo aprīkojumu) plānošanu, sagatavošanu un koordinēšanu nepieciešamības gadījumā. Jautājuma “par spēju efektīvi rīkoties nekontrolējamo cilvēku masu pārvietošanās gadījumā” aktualitāti apstiprina arī tā iekļaušana Ziemeļatlantijas Līguma organizācijas (turpmāk - NATO) Civilo ārkārtas situāciju plānošanas komitejas (turpmāk - CEPC) definētajās un 2016.gada februārī NATO Aizsardzības ministru tikšanās laikā apstiprinātajās 7 civilā sektora noturības pamatprasībās “*NATO 7 Baseline Requierments for National Resilience*”. Turklāt 2016.gada jūlijā Varšavā, Polijā, 27.NATO valstu un valdību vadītāju samita laikā tika panākta vienošanās turpināt uzlabot valsts noturību un pildīt NATO CEPC izstrādātās civilā sektora noturības pamatprasības.”[[1]](#footnote-2)

|  |  |
| --- | --- |
|  **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** | **Igaunijas puses viedoklis vai priekšlikums** |
| Iekšlietu ministrijas viedoklis: Darbs pie pārrobežu glābšanas operāciju procedūru un plānu saskaņošanas un ieviešanas nacionālā līmenī notiek gan Latvijā, gan Igaunijā, tomēr Iekšlietu ministrijas ieskatā šādas situācijas risināšanai nepieciešama arī divpusēja pasākumi un resursi plānošana. Vienlaikus kopēja resursu plānošana, nepieciešamā aprīkojuma iegāde un uzturēšana būtu arī ekonomiski izdevīgāka. Piemēram, kopējo spēju (moduļa) izveidošana ārkārtas masveida cilvēku izmitināšanai. Ņemot vērā minēto, Iekšlietu ministrija uzskata, ka SVK sēde būtu atbilstošs formāts, lai pārrunātu kopīgos izaicinājumus minētajā jomā un vienotos par turpmāko virzību. | Igaunijas puse atbalsta jautājuma iekļaušanu SVK darba kārtībā. Ierosina noturēt abu pušu ekspertu konsultācijas darba grupas formātā. |

**Latvijas priekšlikums jautājuma virzībai:**

Iekļaut SVK darba kārtībā jautājumu par kopēju resursu izveidi, plānošanu un reaģēšanu nekontrolētas masveida cilvēku pārvietošanās gadījumā reģionālā līmenī.

**2.5. Kopīgas iepakojumu depozīta sistēmas izveide starp Igauniju un Latviju**

Jautājuma būtība: Igaunijas puse ierosina apspriest vienotas iepakojumu depozīta sistēmas izveidi starp Igauniju un Latviju. Igaunijā iepakojumu depozīta sistēma veiksmīgi strādā kopš 2005.gada. Latvijā tā ir plānošanas procesā. Ņemot vērā, ka pārrobežu tirdzniecība ir paplašinājusies, atkritumu savākšanas un pārstrādes problēma strauji pieaug, jo iepakojumu savākšana konteineros nav tik efektīva kā iepakojumu depozīta sistēma.

|  |  |
| --- | --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** | **Igaunijas puses viedoklis vai priekšlikums** |
| Vides aizsardzības un reģionālās attīstības ministrijas viedoklis: Kopumā Latvija pozitīvi raugās uz kopīgas Baltijas valstu depozīta sistēmas izveides iniciatīvu un atbalsta šī jautājuma iekļaušanu SVK sēdes darba kārtībā.Veidojot kopīgu depozīta sistēmu rodas iespējas samazināt depozīta sistēmas izveides/ieviešanas un operatīvas izmaksas. | Igaunijas puse ierosina jautājuma iekļaušanu SVK darba kārtībā. Piedāvā izvērtēt kopīga projekta īstenošanas iespējas, kas veicinātu starptautisko sadarbību un identificētu iespējamos risinājumus kopīgas depozītu sistēmas stratēģiskās pieejas attīstībai. Ierosina noturēt abu pušu ekspertu  konsultācijas ekspertu darba grupas formātā |

**Latvijas priekšlikums jautājuma virzībai:**

Iekļaut SVK darba kārtībā jautājumu par kopīgas iepakojumu depozīta sistēmas izveidi starp Igauniju un Latviju.

**3. Turpmākā darbība SVK ietvaros**

Latvijas – Igaunijas SVK sēdē pusēm ir jāvienojas par turpmāko sadarbību, tās formātu, piemēram, veidojot atsevišķas speciālistu darba grupas, un saturu – jautājumiem, kas turpmāk tiks risināti SVK ietvaros.

Ņemot vērā minēto, turpmāk ir nepieciešams:

1. Atbildīgajām institūcijām, kuru pārstāvji ir apstiprināti Latvijas – Igaunijas SVK, atbilstoši savai kompetencei:
	1. nodrošināt un sekmēt SVK sēdē pieņemto lēmumu īstenošanu un pēc pieprasījuma informēt VARAM par to izpildes gaitu;
	2. piedalīties nākamajā SVK sēdē un nodrošināt viedokļa paušanu un Latvijas pozīcijas aizstāvēšanu atbilstoši informatīvajā ziņojumā iekļautajiem priekšlikumiem.
2. VARAM:
	1. nodrošināt SVK darba kārtības un izskatāmo jautājumu sagatavošanu, koordinējot Latvijas puses pozīciju;
	2. nepieciešamības gadījumā aktualizēt Latvijas delegācijas sastāvu dalībai SVK sēdēs;
	3. 2019.gadā organizēt SVK sēdi, nodrošinot tās vadību, ja būs panākta vienošanās ar Igaunijas pusi par tās nepieciešamību.
3. Vides aizsardzības un reģionālas attīstības ministram, ja būs panākta vienošanās ar Igaunijas pusi par SVK sēdes organizēšanu 2019.gadā, pirms tās normatīvajos aktos noteiktajā kārtībā iesniegt Ministru kabinetā informatīvo ziņojumu par Latvijas viedokli Latvijas–Igaunijas Starpvaldību komisijā pārrobežu sadarbības veicināšanai.

Vides aizsardzības un reģionālās

attīstības ministrs K.Gerhards

V.Prokopoviča

67026471, vita.prokopovica@varam.gov.lv

1. Varšavas samita paziņojuma 73.§ izdeva valstu un valdību vadītāji, kas piedalījās Ziemeļatlantijas padomes sanāksmē Varšavā, 2016.gada 8.-9. jūlijā, <https://www.nato.int/cps/en/natohq/official_texts_133169.htm> [↑](#footnote-ref-2)